SAID gee duidelikheid oor nuwe opgawe-bepalingArgieffoto Die Suid-Afrikaanse Inkomstediens (SAID) het meer duidelikheid verskaf oor sy nuwe bepaling dat Suid-Afrikaners wat minder as R500 000 per jaar verdien nie ŉ persoonlike belastingopgawe hoef in te dien nie. Sandile Memela, woordvoerder van die SAID, het gesê die nuwe bepaling is verkeerd geïnterpreteer. “Die belastingseisoen gaan daaroor dat ŉ belastingopgawe ingedien word ten einde te verseker dat ŉ individuele belastingbetaler se belastingsake in orde is.” Die meeste mense wat ŉ salaris ontvang, het reeds belasting betaal deur middel van LBS (of PAYE in Engels) wat van jou salaris afgetrek word, sê Memela. “Indien dié belastingbetalers ’n opgawe moet indien, soos diegene wat meer as R500 000 per jaar verdien, word dit gewoonlik van hulle vereis om te bevestig wat die SAID reeds weet oor hul inkomste en finansiële status.” Daar word van belastingbetalers wat minder as dié drumpel verdien, vereis om ’n opgawe in te dien omdat hulle ander bronne van inkomste, soos huurinkomste of besigheidsinkomste, moet verklaar of belastingverwante aftrekkings moet eis, soos mediese uitgawes wat nie deur hul mediese fonds gedek word nie, annuïteitsbydraes en reisuitgawes. “Die SAID versoen dan dit wat deur die werkgewer oorbetaal is met dit wat die belastingpligtige op hul inkomstebelastingopgawe verklaar. Na hierdie versoening kan die assessering tot gevolg hê dat die belastingpligtige bykomende belasting aan die SAID moet betaal, of ’n terugbetaling moet ontvang of nie een van die twee nie, met ander woorde nie die belastingpligtige of die SAID skuld mekaar enigiets nie.” Rakende die R500 000-drumpel en die kriteria vir diegene wat nie opgawes hoef in te dien nie, het Memela gesê die drumpel verwys na diegene wat nie ŉ opgawe hoef in te dien nie en verwys dit nie na wie belasting moet betaal nie. “Die drumpel is nie dieselfde as die belastingdrempel om belasting te betaal of vir LBS om afgetrek te word nie. Jy het reeds belasting betaal deur die LBS wat van jou salaris afgetrek is indien jy meer as R79 000 per jaar verdien vir diegene onder 65 jaar vir die 2020-belastingjaar.” Volgens Memela is die R500 000-drumpel ook nie die enigste voorwaarde om nie ŉ opgawe hoef in te dien nie. Hy het gesê al die volgende voorwaardes moet toegepas word voor jy nie ŉ opgawe hoef in te dien nie: Volgens Memela sal die SAID ŉ belastingberekening doen vir die belastingbetalers wat nie hoef opgawes in te dien nie. “Die belastingbetalers sal skriftelik verwittig word of hul sake met die SAID in goeie orde is.” eFiling kan van 1 Julie af gedoen word en sluit op 4 Desember. Opgawes kan van 1 Augustus af by die SAID se kantor ingedien word en sluit op 31 Oktober. Voorlopige belastingbetalers het tot 31 Januarie 2020 om via eFiling hul opgawes in te dien. ŉ Voorlopige belastingbetaler is enigiemand wat inkomste benewens ŉ salaris verdien. Dit sluit mense in wat huurinkomste ontvang van ŉ eiendom, belasbare rente-inkomste uit beleggings of ander inkomste uit ŉ onderneming.